Imtella' April 23, 2021 Rapport: Antonia Micallef Il-Meditteran reġa' kien il-qabar għal għadd ta' immigranti li mietu wara li d-dinghy li kienu fuqha nqalbet 'il barra mill-kosta Libjana. Hu maħsub li mill-anqas mija u tletin persuna mietu mgħarrqa. Fis-sigħat li għaddew, dgħajsa oħra bi grupp ta' immigranti ġiet rappurtata nieqsa. Tkompli tgħib it-tama li jinsabu xi persuni ħajjin minn fost il-130 immigrant li kienu fuq dinghy li nqaleb f'ibħra internazzjonali fil-grigal tal-kapitali Libjana: Tripli. Waqt operazzjoni ta' salvataġġ, l-għaqda umanitarja Franċiża, SOS Mediterranee, sabet aktar minn għaxar katavri ta' immigranti mgħarrqa. L-għaqda Franċiża qalet li l-ħidma li kienet qed twettaq bil-vapur tagħha Ocean Viking kienet imxekkla minn baħar qawwi ħafna, b'mewġ għoli mas-sitt metri. Ġie rappurtat li qed jagħtu sehemhom ukoll tliet bastimenti merkantili flimkien mal-aġenzija tal-Unjoni Ewropea li tħares il-fruntieri, il-FRONTEX. Dan iżda ma kienx l-uniku każ rappurtat tant li għadha għaddejja tfittxija għal żewġ dgħajjes oħra, waħda minnhom tal-injam li fuqha ngħad kien hemm mal-erbgħin persuna. SOS Mediterranee qalet li din is-sena biss mietu aktar minn 350 persuna fir-rotta taċ-ċentru tal-Mediterran. Skont rapport tal-Organizazzjoni Internazzjonali għall-Migrazzjoni tan-Nazzjonijiet Magħquda, is-sena l-oħra mietu fiċ-ċert aktar minn 2,200 ruħ.